Broj: 711-I-367-P-48/23-02-19

Zagreb, 20. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Sanje Brnade,** **voditeljice Odjela financija i računovodstva u trgovačkom društvu Čistoća d.o.o. Karlovac**, za davanjem očitovanja Povjerenstva,na 205. sjednici održanoj dana 20. veljače 2023.g. daje sljedeće

**OČITOVANJE**

1. **Direktor trgovačkog društva Čistoća d.o.o. za održavanje čistoće i odlaganje komunalnog otpada (u daljnjem tekstu: Čistoća d.o.o. Karlovac) može koristiti službeno vozilo ako je to propisano zakonom, drugim podzakonskim općim aktom ili općim aktom navedenog trgovačkog društva, pri čemu treba voditi računa da se službeno vozilo trgovačkog društva koristi za svrhu koja je povezana ili se može dovesti u svezu s izvršavanjem ovlasti direktora te za one privatne potrebe koje se uobičajeno i u manjem opsegu izvršavaju uz korištenje vozila za službene svrhe, dok bi njegovo korištenje isključivo za privatne svrhe upućivalo na moguću povredu odredbi ZSSI-a.**
2. **Međutim, ukoliko bi korištenje službenog vozila u privatne svrhe bilo ugovoreno ugovorom o radu kao bruto plaća koju čini plaća u bruto iznosu i primitak u naravi po osnovi i u vezi s nesamostalnim radom za poslodavca u bruto iznosu kojeg predstavlja korištenje službenog vozila u privatne svrhe obveznik bi trebao u imovinskoj kartici u dijelu „Primanja na mjesečnoj razini od dužnosti za koju se podnosi imovinska kartica“ primanje iskazati navođenjem ukupne ugovorene bruto plaće (uključujući i primitak u naravi u bruto iznosu) te u napomeni pojasniti od kojih se stavki bruto plaća sastoji.**

Obrazloženje

Zahtjev za davanjem očitovanja Povjerenstva podnijela je Sanja Brnada, voditeljica Odjela financija i računovodstva u trgovačkom društvu Čistoća d.o.o. Karlovac. U knjigama ulazne pošte Povjerenstva zahtjev je zaprimljen 17. veljače 2023. pod poslovnim brojem 711-U-3034-P-48/23-01-4, povodom kojeg se vodi predmet broj P-48/23.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog zakona.

Uvidom u podatke sudskog registra Trgovačkog suda u Zagrebu - Stalna služba u Karlovcu, utvrđeno je da je pod brojem MBS: 020006708 upisano trgovačko društvo ČISTOĆA d.o.o. Karlovac te da je jedini osnivač društva Grad Karlovac, stoga je direktor navedenog društva obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, no obzirom da se odnosi na dvojbu u pogledu primjene ZSSI-a, Povjerenstvo u svrhu učinkovitog sprječavanja i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Podnositeljica u zahtjevu postavlja upit može li obveznik koji je direktor tvrtke koristiti službeno vozilo za prijevoz na posao i s posla, odnosno smije li obveznik koji je direktor tvrtke primati plaću u naravi za korištenje službenog vozila u privatne svrhe. Navela je također da je mišljenje Porezne uprave da treba obračunati plaću u naravi, jer se porezno gledano takvo korištenje smatra korištenjem službenog vozila u privatne svrhe.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo prvenstveno napominje da je Dopunom Smjernice ukazalo koji se primitci ostvareni uz plaću ne bi smatrali zabranjenom dodatnom naknadom u smislu članka 7. točke d) ZSSI-a. Tako Obveznici navedeni u članku 3. stavku 1. i 2. ZSSI/21-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati, između ostalog, i naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe te koristiti službene stanove i prijevozna sredstava.

Međutim, direktor trgovačkog društva Čistoća d.o.o. Karlovac bi u obnašanju dužnosti mogao koristiti službeno vozilo 24 sata dnevno samo ako je to propisano zakonom, drugim podzakonskim općim aktom ili općim aktom navedenog trgovačkog društva.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa ako su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga direktor trgovačkog društva Čistoća d.o.o. Karlovac može koristiti službeno vozilo trgovačkog društva za službene svrhe tijekom cijelog dana, kao što je dolazak i odlazak na posao, odlazak na sastanke radi ostvarivanja poslovnih i drugih interesa navedenog trgovačkog društva, odlazak na službeni put te za svaku drugu svrhu koja se može dovesti u svezu s izvršavanjem ovlasti direktora.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

Ukoliko bi obveznik koristio službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), radilo bi se postupanju koje bi Povjerenstvo sagledavalo u kontekstu moguće zlouporabe posebnih prava obveznika, odnosno moguće zakonske povrede.

Međutim, ukoliko bi korištenje službenog vozila u privatne svrhe bilo ugovoreno ugovorom o radu kao bruto plaća koju čini plaća u bruto iznosu i primitak u naravi po osnovi i u vezi s nesamostalnim radom za poslodavca u bruto iznosu kojeg predstavlja korištenje službenog vozila u privatne svrhe, obveznik bi trebao u imovinskoj kartici u dijelu „Primanja na mjesečnoj razini od dužnosti za koju se podnosi imovinska kartica“ primanje iskazati navođenjem ukupne ugovorene bruto plaće (uključujući i primitak u naravi u bruto iznosu) te u napomeni pojasniti od kojih se stavki bruto plaća sastoji.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana